

#1


اجمل واحدث اربعة قصائد للمبدع جبار رشيد
قصيدة البلوى
جبار رشيد
بعد ما ادير ظهري
الياهو الچان
او وصل حد الحذر حتى اوية اخوتي
بلوة امن احچي
من اسكت بلوتين
وحچي اليكره صفة رابع بلوتي
اشتريت وادري بيهم
ما ينفعون
وقبل( العمله) خسران بشروتي
ليلي العلماهم ...
رمي الچيلات
الحرامي منكتل كتلوا هدوتي
مشيهم مرتبك
يتوسل الگاع
وانه الگاع اثبتها بخطوتي
البعض منهم يسولف
ما حچوا بيه
وانه الناس يحچون بسكوتي
ما يسكت ابد ما
خايف اعليه
جروح (الفقرة) انه الطلعن صوتي
انه مهر البخت
والعزة والطيب
اتطشر خير عثراتي وكبوتي
ما ذليت مره
الدنية مطراد
الدرب يعرف حجم دوسة (حذوتي)
ما اصيرن اسد
هم بيه خلل هاذ
ذلة الصيد ال جيبه( لبوتي)
ما دورت راحه
وشهدوا الايام
اول ما صرت دورت موتي
الفاتن علي
اعرف مشن وين
وما نادم على الگلتلها فوتي
(كنز )عندي ويعيش
ولد الاولاد
محبته الناس كل كنزي وثروتي
الاگي الما يحبني
بطيبة السان
واگله العشگ بلواي وسلوتي
مرض بيٍِ المحبة
وخايف اعديك
وما تستاهل انقلك عدوتي
خيره ادلالي
ومعلمه الفناجين
وعلى اليكرهني ما تبخل گهوتي
ومن احتاج قدوه
ابعض الاشياء
ابوي وغيره ما يصلح
اسمعني
((( اسمعني )))
ارد اكتب قصيدة وكون تسمعها
وشوف اشگد عشگ شايل بمطلعها
القصيدة بس الك.. واخفيها عن الناس
بس يمك اجي.. ويمك اطلعها
اسولف بيها كلشي وما اضم اعليك
وعلى اجفوف القوافي اسراري اوزعها
گلبي اسرار بيه محجبة امن اسنين
لاذب احجابها بحضنك وافرعها
القريحة تحركت بي واجاني الهام
وما اعرف الفكرة منين منبعها
ارصعك بالغزل كل ضني هذا الچان
القصيدة انوب رادت بيك راصعها
منجم شاعرية وكلها طمعت بيك
وشكو كلمة غزل حسنك مصنعها
مو صدفة العرب كتبت سبع لواحات
وردت بلثلاثة انوب تتبعها
السبعه العلگوهن عالجدار هناك
ملهمهن چنت جنت انت مرجعها
وانه اليوم اجيت وحاير ابدي منين
روحي ال.هوس حبك گلبي يدفعها
دفنت نوحها روحي وتعنت ليك
يبو چفوف الحرير ارحم بمدمعها
جوعانه اشكر للعشگ صار هواي
بلذة شوگ روحك روحي اشبعها
گطرة مطر طاحت روحي وانت الگاع
ترجع للغيوم اشلون تقنعها
يالفكيت بابك لا تسد الباب
وعلي لو مو قفل رزاتك اشلعها
ماخسران كلشي اتصير لو متصير
روحي بنار حبك عيشة مصرعها
يالطبعك نحل لو عسل لو لدغات
ياهي التصح منك ما نرجعها
روحي معلعلة وما صدگت تلكاك
صدگ حتى اذيتك يعني تنفعها
نور النور نورك شاشعل الملگاك
روحي اتحيرة يا حجة تصنعها
اعلگلك شمع عشرة اشتضن تفيد
اخلي اضلوعي مشعولة اوية اصابعها
ومثل شعرة اصبحت واثنينة مجانين
ما تگطعها بيد انه اگطعها
لاتطلب طلب بس گلي اتمنيت
ولك.. انه. بخدمتك عيني اشلعها
وما ازعلك ابد ولو بالشقة اتشاقيت
مثل بايد الخيط الدنية اگطعها
وقبل لتمر عليه بشهر كون تكول
حتى الگاع مدري الگاع شزرعها
ضل وياي
گلي شراح اگلك وانته راح اتروح
وليش اتلح عليه وتنتظــــر ردّي
هذا السان حالي دموعي تحچي وياك
وراح اسكت واحچي ادموعي البخدّي
وسولف بالدمع وتوسلك عبرات
اود اشبع بشوفك واحتفــــــل ودّي
***
ضل وياي اريدك والبقن چم يوم
وهل چم يوم صارن حدك وحدّي
خليني ارد اشوفك گمت احسك طيف
وياعين التكض الطيف اليعـــــدّي
صرفنه اسنين حبنه وخلصن تبذير
وعلى يوم النشوفك باچر انجــدّي
***
اخذني وياك اريدك مااريد الغير
وكون ابسدك اگعد واگعد ابسدّي
لتخليني وحدي منين اعرف الناس
لااگدر اعاشر لا خلگ عنـــــدي
احب اشلون غيرك من اود اشلون
وانه وياك كلش خلّصـــت ودي
***
ابگد حبك النفسك چنت اناني وياك
ومنو ابگدك يحبك محد ابـــگدي
يل بيه ويه روحي الطلعه طلعت موت
شيردكم علي لو صيحــت ردّي
***
اخذني وياك مني اشعندي باقي وياي
وكلي وياك اخذني وكلشي لتودي
***
شيصيرن بعد خل اليصير ايصير
خل كلشي الأليه وينگلب ضــدي
خل اسنيني تغرگ خله عمري يفيض
خل اگبال عيني وينهدم ســـــدي
خايف صح چنت بس چنت اخاف عليك
والمن بعدك انته وخايف اشعندي.....
متناسبني كًلي
ساكت شرد اگلك
هو ضل السان
عندي وبيه اسولف واعترف معجب
شفتك من بعيد
وخذت كلشي وياك
انه ادري اشراح تاخذ مني من تگرب
***
ما مرتاب منك
بس احس بخوف
وبعيونك احس كل نضرة الك مطلب
يبو عيون الصگر
سابينه من مرتاح
نطي وجوهنا لا وين من تغضب
على كيفك وياي
وشوفني بيا حال
تعبني العشگ ما بي بعد اتعب
يابس زرع روحي
وضامة امن النار
ونارك بالزرع شيكضها من تنشب
***
تحيرني البرائه
اشما افكر بيك
ما اعرفك صدگ وياي لو تلعب
الغريبة البيك توك
ما تعرف الشوك
وشلته حال گلبي البيك هي اغرب
بسهل طبيت گلبي
وما گلتلك وين
يالشايل گلب للموت ما ينطب
***
ما احبك بعدني
وكلشي بيدك صار
چا ..شيضل علي .. لو من ..صدگ تنحب
***
مو مثل البشر
لا عمي عشگك موت
موت وشلي بيه ما منه كل مهرب
انت الحلوة بيك
اشگد صعب وياي
وانه الحلوة بي وياك ما اصعب
***
متناسبني گلي
حتى اضل مرتاح
متناسبني اشوفن هذا حل انسب
ما احبك لان
ما شفت هيچ اوصاف
والگلك اوصفك نافق وچذب
***
ملعب للجمال
او وحدك اللاعوب
وبحسنك صرت لاهل المثل مضرب
وعيونك بيارغ
هوست عالناس
(((احنه الاسسنه الملعب واحنه النلعب بي)))
واشحدة اليطب وباك للملعب
***
تبين من بعيد
اشما مشو وياك
حجر هم وصرت من دونهم كهرب
تسب الناس
كل خطوة جدم عالگاع
من تنسب اذا لتضوج من تنسب
****
معقولة انت اكلك
اكل هاي الناس
ونفس الماي تشرب منه من تشرب
گل لاهلك دخيلك
خلهم يضموك
انت الماكو منك خاف لا تخرب
ومن يكثر المثلك
خلهم يطلعوك
بلكي تضيع لمن بالشبه تنذب
***
لتخليني احبك
بي الف فلاح
يربات المدينة ارجوك لا تگرب
طير القرية روحي
يخاف الولايات
السطوح تصيح بيه لو عالمدن يچهب
طير القرية روحي
وما يعرف هواي
ومن كتر البيادر من يلكط حب
احب كلك
احب كلك
خِلّك ما صرت لوما خليلي أتصير
وصرت خِلّي برضاتك چي صرت خِلّك
علّمتك عليّه من الألف للياء
وتغلط بالا جابه
وآنه أعدّلّك
حرثت لخاطرك بالروح حرث الگاع
بوسات أو ورد كل خلگي أشتلّك
شمعة انته بحياتي
أو عمري ظلمة ليل
اشعلت روحي و خفت
ما اشعللك ... أشعلك ... ؟؟
خاف أسنين عمرك تحترگ بالشوگ
أضمّلك گمت من عمري اعزلّك
عليك اتسودنت مو بس أخاف اعليك
احل روحي و اكضّك خايف تحلّك
و اغمض من أشوفك و اخدر اعله الصوت
غلطة انته بحياتي و صعبه ما ازلّك
چم إبليس اطرد من يوزني اعليك
و چم شيطان ارجمه أبروحي و اكتلّك
ما صيرن نبي بس راهب آنه اوياك
بآيات ألمحبه أبشوگ ارتّلّك
شلّي بغيرك انته و ألگه مثلك وين
و تتعب تلگه غيري بهلتعب شلّك
ياهو ألعلمك و اتريد تمشي أبعيد
سلّ الشوگ خايف باچر ايسلّك
مثل ظلّك جنت
* بالخطوة
*نمشي اثنين
و مشيت انته بظلام* و ضيّعت ظلّك
دلّيني عليك أسنين تايه بيك
و امشي وياي ادورك خاطر أندلك
عرّفني اعله شخصك رايد احچي وياك
بس كلمه و بعد ما غيرهه انكلك
وحده ... من اثنين
أو وحده راح اختار
لو كلّك أحبّك
لو أحب كلّك
اسأل ليش احبك حته اگلك ليش
وليش شما تسوّي وياي أقبلّك
لحظة موت عمري اسنيني كلهن خوف
بس اوياك أأمّن لمّن أوصلّك
و انته آخر نفس واشگد عزيز أتصير
و بلحظة الموت تريدنه انملّك ... ؟؟
خيط عله الجرح باللحم صرت اوياي
لو كلّ الجروح اتطيب ما افلّك
تعرف كلشي بيّه و ما اعرف اشبيك
لغز حلّك ، لغز ، من يگدر ايحلّك ... ؟
أشرد حته اجيك و مدري ليش الخوف
خاف تخاف مني بسدّك اختّلّك
مثل ظلّك أظل و الليل يگضي الليل
و من تطلع شمس من طولك أنزلّك
الى بنت الدلال قصيدة بعنوان(منين اجيت)
منين اجيت
الدنيا مو دنية عشگ يبن الحلال
لا تخلينة بمحبتك ننجبر
انت ابن العافية وابن الدلال
واحنه ولد الموت ربانه الفقر
بينه وبينك فرق كلش چبير
وما نگول اسباب كل هذا الفرق
وما نكمل السالفة الحد الاخير
امن الاساس وياك مسدودة الطرق
وياك ما نرهم وما ترهم محال
ويانه ما تگدر تدوم وتستمر
وباهو گلك بالسهل درب الوصال
وانت تدري دروبنة مورثة جمر
***********
***********
منين اجيت وبالعشگ عندك يقين
منين اجيت وياهو سوالك درب
انطيني مهلة وخل اشوفن وضعي زين
وخل اشوف انوب هم اگدر احب
گلبي تيهتا وشرد ما ادري وين
وانه صار اسنين ما عندي گلب
وخالي گلبك وانت بعيونك جمال
كل جمال الكون يمك يعتذر
نبع شفتك يعني كلماتك زلال
والعطش بالروح تاركم جم فطر
******
منين اجيبنلك خلگ يرهم عليك
وانت اية امن الحسن واحلا الدلع
وانه يا فرحة الاحطه ابين اديك
وانه بچفوفي عمر شلت الوجع
حتى ما عندي ابتسامة امنرد اجيك
وليش تشلع گلبك بگلب انشلع
وليش تطلع خاسر ومشلول حال
وتترك الضحكة وعليمن تنقهر
راجع افكارك بعد عندك مجال
ليش بيه تريد گلبك ينكسر
**********
*********
ادري بيك تحبني ما داعي الكلام
وادري بدموعك صدگ تبچيلي
من تجيني لا تكلمني بغرام
عفية عوف الشوگ لا تحچيلي
انه ليلي بلاية واهس ما انام
اشلون لو صرت انت واهس ليلي
واشلون لو حبيت شكلك والخصال
واشلون لو باچر تروح وتعتذر
هم ترد لمن اگللك تعال
وتنتضر لمن اگلك انتضر
**********
**********
احنه عدنه الحب يعني الحب عذاب
ولازم امن ننحب نذب بالحب فلك
ولازم نحب باب بيتك والتراب
ونحب كلشي العايد وراجع الك
ونحب ناسك كلها شيب اوية الشباب
ولازم نحب كل عمامك وي هلك
ولازم نحبك نحب الخال خال
وكل هذني شوية لتگول اشكثر
احنه ما عدنا العشك صفنة وخيال
احنه من نحب نطگ وننفجر
**********
**********
نخاف من حبك لان حبك جديد
ذهب چنه وياهو اليشوفة انعجب
والمشاعر (فقرة) (معضدها) حديد
وانت يم (الفقرة) لا تطلع الذهب
وياك ما نصقل بعد لا ما نعيد
عوفنه ولتگول بينولي السبب
احنه ما عدنه جواب لاي سوال
لان من شفناك تيهنا الفكر
هم شفت فد يوم گالو للدلال
ليش متحملة حضن نار الجمر
الدنية مو دنية عشگ يبن الحلال
لا تخلينة بمحبتك ننجبر
انت ابن العافية وابن الدلال
واحنه ولد الموت ربانه الفقر
متحبني
ماتحبني
****
بيني وبين نفسي
اشگد افكر بيك
واگول اشمعنى انت.. الشاغل اضنوني
مو اول عشگ خاطر
تشل الحال
ولا اول جمال اتشوفك.. عيوني
****
شجاها الروح
يمك ذبت الاسرار
وليش ارجف عليك ..وينخطف لوني
وحتى الناس
گامت تعرف بهل الحال
وما اعرف.., شگلهم من يسألوني
يطبون بصفنتي
وعنك ايدورون
ويلگوني افكر بيك... يلگوني
****
وصاحت كلها صاحت
هذا هذا فلان
وما عندي لگوك.. وبيك تهموني
**
تهموني
بمحبتك والله لو يدرون
على ضيم العلي.. ايضل يواسوني
****
ما يدرون عايفني
بمهب الريح
وانه وياك.. عفت الما يعوفوني
****
يحبوني اشكثر
والجيتي ايتانون
واخجل من كثر ما گام... يتنوني
وانت الما تحبني
اشلون بالله وياك
امرن بيك...، ما امر باليحبوني
****
عفت الي شروني
ومن ارد اشلون
هم اسوة بعد... والنوب يشروني
حبيتك شجاني
وما حسبت احساب
خيعونك علي... مو انة خيعوني
****
متحبني.. واحبك..
والمصيبة انوب
اريدك وانهزم.. من اليريدون
****
ومن دونك صرت
ما اعيش وي الناس
وانت بكل سعاده... تعيش من دوني
باحزانك
اودي دموعي تبچي وياك
وبافراحك
ابد ماتذكر اسنوني
****
من سمعو اهلنة
العشگ دگ الباب
ما خلوك اهلك ...واهلي خلوني
ما خلوك اهلك
حگهم يخافون
بس اهلي المحبتك ..شلع باعوني
كون اتشوف
كون اتشوف
عفت كلشي ...وجبت كلشي
ومدري شلون اجيت امشي ..
اجيتك ردت اگلك شوف ...
ردنه نعوف كلشي وماگدرنه نعوف
كون اتشوف حالي اشگد الك ملهوف ؟..
******
جبت كلشي اليسولف بيك
خيالي وصحوتي وطيوف
جبت دگات گلبي الگطعن گلبي بجفاك اسيوف
جبت صفنات روحي
السودنت روحي .....
مثل جن بمسيه وعل يتيمه يحوف
كون اتشوف ...........
بشفافي الحزن ماخله بسمه تعيش
وكلمن كمت ابوسه بخده اطبع اوف
كون اتشوف ..........
دموع الجدم مايدري وين يروح
والخطوات عميه
وتايه بلاشوف
كون اتشوف ....
..خلصت الوجوه وشفت كل الناس
كلها وجوه غربه ولا وجه معروف
وين الگاك يلموصوف
اليه أنه والك موصوف ؟...
يلفرگاك غربه وكلشي مامألوف ...
انه بلياك مدري شبيه مابيه ..
زلف وبلايه ترچيه ...
درب مابيه كل جيه...
نهر فاض وتبع ميه
رجع بس مالگاله اجروف
كون اتشوف
روحي شخله بيها الخوف
مطلوبه نذر وتخاف ...
ماتوصل حضرتك
من بعيـــــــــــــــــــــــــــد طوف
******
كون اتشوف
روحي شخله بيها الخوف
مثل دمم العروس الجايه اعله اجناب
ويصبر عليهه
وجابها الزافوف
*****
وشوف اشخله بي الخوف
مثل حلت مدارس
روحي احسها اطفال
حلت وتركتني ...
وباقي بس صفوف
******
ويا وحشة صفوفي ومن يجيني الليل
ويالون الوجه
بعدك الضل مخطوف
***
ويا قسوة ضنوني الماتريد ارتاح
وانه الصاير اسير
وبيدهن مجتوف
...
كون الگاك واشكيلك
على جروحي الگيت
الغشمه بيها تروف
وكون الگاك وابجيلك واسوي خدودي سبوره
ودمعتي حروف
وكون الگاك واحجيلك
بكتاب السنين انحذف كلشي الچان
بس اسمك لگيته الباقي مامحذوف
واذكرك من مسحت دموعي
باخر يوم على خدودي
احس لهسه طبع اجفوف
******
وكون اتشوف
اعيوني مضيف تصير وكت النوم
وهلبت بلحلم لنك
تجينه ضيوف
كون ا تشوف حالي
شكد الك ملــــــــــــــــــــــــــــــــهــوف
صفنة تماثيل
صفنة تماثيل
اركض ما اطيح وبيه اشمت الگاع
اومو آنه اليضل
ياهو اليجي يفوته
…
واركض بالعكس لوبيه دار الكون
اصير آنه اليهد
والناس مشحوتــه..!!
واگول الموت عز وعيشة الأحرار
موشغلة اماني…
وكلمه مكبوتـــــــه
وهنيالي من اموتن واخلص من الموت
واشيل آنه
انه واركض بتابوتـه…
واصيرن خوف اخوّف وآنه عايش موت
واشحده اليجيني
واهجم بيوتــه…
ميتين المگابر ما تشيل اسيـــــــــوف!!
بس جيب اليطب
بليل للموتــــه
خليني اعله حالي وارضه اصيرن ليل
ومن يدري..
اشيظم الليل بسكوته؟!!
* * * *
مرات البشر بعيونه حجيه يصيـــــــر
مو كل السوالف واضحه بصوته
التماثيل بطبعهه
الخرس والصفنــــات
وتحچي اشگد معاني
وهيه منحوته ..
* * * *
وبنادم چذب وبحلگه ميتْ الســــــان
ياصدگ الچذب..
والناس مبخوتــــه …
يگلك عالگمر راح وخذاه الحوت
ولا هو النزل لا صعدت الحوته
صوت الشمس
صوت الشمس
كلمن باصله يعمل لازم إيعلموه
اهله اعله الوفه
وبالصبر يتحلّه…
* * * *
ويگلوله الجفوف اطيح الفنجان
ومن چف الجمر
ماتوگع الدله…
* * * *
التگوده من اديه لتگله انه امدليك
خاف ايمن عليك
ايگوم يتبلــه
* * * *
اليگلك چنت لتسمعه لمن چان
مومن الفعل
من الحچي تمله!!
سيفه البالحرب عصة متاع ايصير
زحمه بين اخوته
وبالشقه ايسله!!
* * * *
الحر حر الطبع لتغرك الأشكال
وميذل العبد
لو مارضع ذله…
لدّور نزاهه بروح مثل ابليس
اتگلبه اشماتگلبه
بكل طرف خلّه
* * * *
تره الطيب گلب لوروحه دوله وجيش
والله بكلمه طيبه
بلحظه تحتــله!!
* * * *
وامشي اويَ اليحبك مثل ميماشيك
وبلحظة غضب
لا تحسب الزله..
* * * *
احسب باجرك لتگول بس اليوم
اكَل الهذا هيچ
وذاك ماكَلــه
* * * *
باچر بس ورق من يمشن الأقلام
وتبقه شخله هذا..
وهذا اله اشخله
* * * *
الماضاگ العنب بالعزه ماخسران
وعمت عينه بمذله
التارس السّلــه
* * * *
لاتركض عبث والحلم بالتكوين
حلم الماوصــل
لتروح توصلــه…
* * * *
واخلف شورهم گلهم خذيت الشور
العقل من غير شورك
غلــط تقبلّــه!!
* * * *
السمع صوت الشمس يندلها تطلع وين
ودرب صوت الشمس
عميــان تندلـــه
* * * *
ولتظل تلتفت مره اعله هذا وذاك
وتشد لهذا راس
وذاك اله اتفلــه
* * * *
يم باب الصبح لتاني يطلع نور
لوتمشي بستر لو گوة
تدخلّــــــه
* * * *
صوتك مو چذب لاتشتريله اجناح
وبلسان الصدگ
للغيم يتعلّــه…
* * * *
انته البيك واضح بس عقول الناس
تريد ابچف غموض
الواضح تحلـــه
* * * *
ظل انته اعله حالك هذا حالك دوم
ضميرك بيه ملك
واعليك يتولّــه
* * * *
والبروحه جبل ميهمه من اتصير
تله وجوه رجله
من امده التلــه
* * * *
والمخلص العمر خطواته بالصعبات
ميتوسل شدد
بالصعبه تسهلّه…
* * * *
الشمع لو يبقه طافي الظلمه ماتگضيه
شعل راسه بضوه
ويدري الضوه ايسلّه!!
* * * *
ولمن تشتعل لتگول بيه النــــــار
واليسـألك اشلونك
تدري شتگلــــه؟!
* * * *
گله اهنانه ضلي وآنه ظل هناك
ونار اليشتعل
متين بضلــه
* * * *
وانته اتعلمت من يوم عشر اسنين
الوكت خيط المصايب
وانته تغزلّـــــه…
* * * *
ولأن ضايگ تعبها وشايف اللوعات
المصايب ماتهزك
بيهه تتسلّــــه!!
* * * *
يالمعاشر اشد اثنين للأنســــــــــان
اذا چلن عليــــه
يگضن عليه كلـــه..
* * * *
العشگ كض الفقر سولف عليك هواي
وگلّه اشگد تعب بس
ماتـــرك خــله!!
* * * *
ذنبك ماعفتهم ذنبك العافـــــوك
وانته بــلاذنب
بس للذنب صلّه
* * * *
گلبك بيه حرب ميسكنه ياهو الچان
ظـل بس الگدر
والماگدر ولَـــه
* * * *
وجرحك مايفز الّه اعله صوت احباب
واذا ماصح محب
مايشتكي العلّه !!
صوتك
صوتـك
صوتك ندهني او مو حلم
وفزيت من نومي
وگلت..
مو صدگ لايمكن صدگ!!
والروح وي صوتك مشت
وناديت
والخطوه ابعدت..
والصوت وي مشي الجدم
*من ينلحگ.. ما ينلحگ ..
وعالأثر نمشي اعله الأثر..
والشوگ سابگنه سبگ
والگلب لم روحه واجه..
ودگاته احسهه بلا وعي..
مو مثل يوميه يـــدگ !!
* * * *
ويم بابك وياحيرتي .... مدري اشندهني وجابني؟!!
وحتى نسيت اشلون
عالباب من ادگ؟!
* * * *
ظنيت ما اشوفك بعد
من شفت ضويات الدرب
يطفونهه شما تعتلگ
* * * *
ومن شفت شتلات الفرح.. مات الفرح
ومثلمه
والحزن صار اسنين ياكل بالعــــــــرگ
****
ورادوني مااشوفك ابد.. ضمو تصاويرك علي
واعلنو لازم نفـــترگ
* * * *
وشالوك حتى من الحلم!!
وحلمك يجيني بلا صور
وبـلا خلـــگ
****
ولمن افز.. يبجي الحلم..
واثنينه اعله الروس نتگابل ندگ
ورادوني مااشوفك ابد.. والعين مثل ام الولد..
وانته الولد
لمن اجت ..ماشافتك ..الجفن صار الزيج
گامت بيه تشگ
وياحال من بعدك عشت.. غصن وخذوني من الشجر
وذبوني يم نار الهجر..
واليوم باجر احترگ!!
* * * *
وعشت بطرگ
روحي وسوادين العشگ
واسأل عليك وتيهت… واسأل منو ..
وبيمن اثق؟!!
* * * *
وانسدن بوجهي احس كل الطرق..
والگه الأسأله وكيفت
والگاهن الجلمات ويضيع الحلـگ
* * * *
وخلني اسولفلك بعد.. ياواهسي وغيرك منو؟
والروح اجت مسودنه..
واشبگهه وي روحك شبگ
* * * *
لاتبچي اطيح ويه الدمع ..والروح اسويها نفس
ومناشغ اشهگني شهگ
* * * *
وبريتك يا ريتي ولمن اصيرلك نفس
لاخنگك ولا
اختنـــگ…!!
باجر انسى
باجر انسـه
اگلهن راح خلي انسجله غياب
اقنع الروح
شيقنع النواظر؟!!
* * * *
اذا لساع وجهك حاضن العين
شيشلعك نضر..
بالعين صاير
* * * *
اسوي الصفنه صف واطبگ الباب
واسجلك غايب
بدرس المشاعر
ومن تخلص صفنتي وافتح الباب
عله عتبة صفنتي
الگاك حاضـر!!
* * * *
موسهله عليّ واتعلم بساع
وعله افراگك اصير
بسـاع شاطـر!!
* * * *
جرح بس اشمعزتك بين الجروح
خاطر لاتذل
ضلّيت اكابر …
* * * *
گمت كل يوم اگولن باجر انساك
ويجي باجر …
واگولن گلت باجر
* * * *
نذرنالك
ايام البعد جبناهه صفنــــات
بيــــن آمالنه
وحيرت امرنه
تجي لوما تجي گضينا الأيام
وصرنه وياهو يدري
شلون صرنه؟!!
صبرنه متاع صار وبعدك بعيد
وتجوع ايامنا
وتآكل صبرنه ..
شبعد يالماتمر مو كافي الغياب
وصار اهواي ننتظرك تمرنه …
ونذرنالك تجي وندعيلك اتعود
وعمت سچينه
وشيب نذرنــــه
وعلى غيرك چذب ماترهم الروح
ومن غيرك يسد حاجة نظرنــه
يابن الناس غيرك…
ماكو موضوع…
وهلبت بالچذب شخصك ذكرنه
نسولف بيك…
لآخر لحظه بالليل
وترد من الصبح تشغل فكرنـــه
ماعنت عليك
بساعة غروب…
روحك واشتهت تسمع خبرنـــه
ياروح الگلب
ياعزة الروح…
يادمعاتنه وهمنه وسهـــــــرنـــه
يااول عهد…
ياتالي الأيــــــام
يلعب اصبانه ياشيبة كبرنـــــــه
اشگد گبلك مشو
ما سلو الروح
ولابغيابهم كســــــرو ظهرنـــه
البعد نيران كبره…
ايبخر الدموع
وبس ايزود يتبخر بصرنـــــه
منين انجيب مثلك
حتى ننساك!!
ومنو المثلك يعوضك لوخسرنه
الشبه كل اربعين ..
احچايه تنگال
واذا واحد يصح جان انتظرنه
تعال الجرح..
جن ومارضه يهيد!!
وحچينه وياه ماينفع عذرنـــــه
يشگ روحه اعله
طوله وينكت جروح …
وگضينه اخيوطنه وملت ابرنه
شوكت يندگ علينه
ويضحك الباب…
ويترس بيتنه وصوتك يسرنه
وترد انته ويجن
الراحن وياك…
وتجيبه وياك يا لماخذعمرنه
طين حري
طين حري
تعال امسح ادموعك وارسم افراح على اعيونك وخدك والشفايف
ومعليك بحزن ذيچ المواضيع وراح اختارلك احلا السوالف
واعرفني وبعد لا تعرف الناس وانه وياك انساها الطوايف
ومعلينه بعد بالرايح وجاي ومعلينه ولو بس ابقه خايف
اخاف اعليك من عين اليحسدوك ومن اعيون تجار العواطف
يا بو اشراع الترف يمهجج الريح اضمك وين من عين العواصف
تعال بروحي ابدلك شلي بالروح اجازف بيه وبيك وما اجازف
اشگد شايف عشگ واحبابنه هواي بس مثلك عشگ صدگ مشايف
درب تفكيري كثره البيه يمرون ولگيتك بالدرب بس انت واگف
وشغلت الفكر كله وصرت موضوع وانت بهل الامر ما انته عارف
وگلت لل روح احبك والگلب گال ما كو اشكال عدنه وما يخالف
وانه الصادگ بحبك واحلفت بيك بطولك بالوجه بالعشگ حالف
وميلادك محبتك صارت اليوم يضل كل يوم ميلادك يصادف
يابو نضرة التكتل انت معذور اذا تكتل بشر لتگول اسف
سر بيك وعجيب وثگلك البيك عليك من الجمال هواي ضايف
نهر حسنك يروي اوجوه الاحزان خذن منه اشكثر ما صار ناشف
الغبشه عيون وجهك طلعتك خير المشرق شوفتك والوكت كاشف
لحن صوتك لحن كل العصافير وميعزفه ابد هيهات عازف
وجرح البيك جن جرح الرياحين كل ما تنلجم بالعطر نازف
وگلبك طين حري وشيمته الگاع وشايل طيب كل ذيچ الصرايف
ومثل گلبك گلبنه وشوفنه اشلون نضحي بكلشي الك لمن نوالف
لا تخجل
لا تخجل
سولف گول الك واهس تضل وياي
واذا ما الك واهس گول لا تخجل
ما اقبل احبك وانت ما مرتاح
وما ارتاح احبك وانت ما تقبل
اذا متشدني بيك وبيه اشدك حيل
انحل بالسهل من عندك وتنحل
بكيفك من اجيت وما جبرتك يوم
وما اجبرك بكيفك لو ردت ترحل
فكر باليهمك والمهم شتريد
انه كل اليهمني المهم لا تزعل
ما مليت منك اگدر ابقه وياك
بس المشكله خاف انه راح انمل
ميهمني الدرب صار امشي بيه اسنين
ما اندل چنت بس هسه گمت اندل
وما اگولن خساره الراح مني وياك
وي كلمن تحبه الروح ما تبخل
روحي الحبتك تتحمل بلياك
وما ينقص صبره بغيبتك يكمل
مجنونه نعم بس تدري روحي اشلون
تنجن بالعشگ وبلا عشگ تعقل
حبيتك صدگ والوكت چذبه هواي
وبمعركته الدغش انه انزلت اعزل
وتعرفني ولو عندك شكوك هواي
وادري لك شكوكك چان عندك حل
من شفتك سنابل روحي اجت ترويك
ماي ولا تضن اتصيلك منجل
ليش متردد
الليلة صوتك
مو مثل صوتك هذاك
بي برائة وعاطفة.. ونبرة طفل
الليلة روحك
جاية ادور امان
وخايف اعلة اسرار.. گلبك تنسأل
***
هاي بيبان الگلب
مفتوحة ليك
ومن سمعنة اسمك.. تكسر كل قفل
ليش متردد زرع حبك
يريد
من زمان ابگاعنة.. بحب ينشتل
***
ومن زمان اعيونة
ادور ضواك
رمد شوف الناس.. بس شوفك كحل
شوف وجهك
شمس واتضوي الدروب
والتمر من يمة طبعا.. ينذهل
***
منشغل بيك اعترف
چنك ملاك
ومنهو غيرك يستحق.. بيه انشغل
ومن اعوفك انكتل
واخسر هواك
ومن اضل وياك.. هم راح انكتل
انكتل بيك
بسبب حسنك عجيب
والعجيبة بگلبي.. ما غيرك يحل
***
ما املك
يا حلم ما ادري ليش
اشما تمر بالعين.. منك ما تمل
اشما كبرت بعين
تزغر
والسنين
يصيرن باول عمر.. لمن تهل
***
يبو عگد الثالث
ازغير وچبير
وانت بين اثنينهن... نفس الشكل
اسنينك العقلك
اذا گالو چبير
وروحك ازغيرة.. يبو اچبير العقل
***
بعد روحك
تركض بنص الجهال
وتلعب وياهم.. لعب.. جر.. الحبل
يا بو وجنات الورد
ما مر صباك
لون ذابل.. چان عافاك النحل
بعد عطرك ما خلص
توة الربيع
يناغم بعمرك.. يريدك تكتمل
***
انزع اسنينك
اذا كبرن عليك
بعدك ازغير وكبر.. ما تحتمل
عالگمر منگول
عمرة اشگد چبير
انگلة ابن اربع طعش. كل ,ما يهل
والشمس اكبر بعد
واكثر اكيد
ومن عمرها الشمس,, شو ما تنفعل
وانت احلا امن الگمر
وازغر اكيد
والشمس لو عدها عمرك... تحتفل
المصدر: منتديات روح المحبة
|06-06-2010, 06:26 PM||#2|


ـرجـل لآ يـعــرفـ آلآ آلشـمــؤخـ


ولكمو وربي قصائد حلوا واني من المعجبين بالشاعر جبار رشيد
ننتضر جديدك وابداعك تقبل مروري البسيط


أنـــا ألعـراقـــي ســيدـ الرجـــــال .... وغــيري لـــن يكــون محـــال .
عـالي بأصلي عـلو الجـــبال ... أملك لـسانـا اذا نطق ينطق الزلازل .
في صمتي حيرت الدجـــــال ... وجـــعلته فــي قــدميــه خـــلخــال .
\
• ·.¸¸. ·.¸.° تميز لــكــن لا تتــكبــر·.¸¸. ·.¸.°
• مُسَآفِرُونَ بـــ ][ طَعْمِ الحَسْرَهْ ][ ~
• دخــولك هــنـآ لآ يـعـني آنـك معـجـب بموضــوعي ..~
|06-06-2010, 08:58 PM||#3|


مؤسس موقع روح المحبة


عاشت ايدك وصح لسانك
كلمات روعة ونعم الختيار
لاتحرمنا من جديدك
لك مني اجمل تحية


انا الشموخ و ما رضيت البهاذيل
كسرت خشم الوقت من قوة ذاتي ~
شرح بالتفصيل الممل كيف ترفع صور وتضيفها بالمنتدى
|06-10-2010, 01:46 AM||#5|


امجد
نتشرف جدا بوجودك هنا
لمست فى معانى كلماتك
رقة عزفه وذووقك الرائع وحسك الفنى الجميل
جميــل ما خطتـه ريشــتكـ الفاخرة
من كلام رائع وحروف متالقة
مع جواهر براقة لماعة
الحان طربت لها اذنياي
الحان نسجتها خيوط الشمس الذهبيه
لا حرمنا من كلامكـ العذب
بوركـَ قلمك الساحر
تحياتى لكما


♥ما زِلـــتُ علي يَـقِـيـــنٍ أن هـــــناك شــيءٌ ينتـــظرني بعد الصَـــبر؛♥
♥شيءٌ سيُبـــــهـرنـيِ ... ♥
♥فيُنســــيـنِي مرارَتَــــهُ "وبَشِـــر الصـَـابـرِيـن"♥
♥.. هذا وعـــدُ ربِّــى♥
إن لــــم تروني يــــومــآً هنـــآ ..>
فــ آعلمو آنـــي قـــد رححلت
فـ آتمنــى آن تككون آلقـــلوب عني صصـآفيه وآالنفوس رآضيه
{آحببتككم من آلقلب } فـــلآ تححرموووني دعوهـ صصـآدقه
|مواقع النشر (المفضلة)|
|الذين يشاهدون محتوى الموضوع الآن : 1 ( الأعضاء 0 والزوار 1)|
|أدوات الموضوع|
|انواع عرض الموضوع|


|المواضيع المتشابهه للموضوع: اجمل واحدث اربعة قصائد للمبدع جبار رشيد|
|الموضوع||كاتب الموضوع||المنتدى||مشاركات||آخر مشاركة|
|شهد الشمري مع جبار رشيد mp3||ĦάмΘǾĐ€Σ Ŧřķмąńę||ركن الاشعار الصوتية والمرئية||10||01-03-2011 07:35 PM|
|قصيدة للمبدع جبار رشيد اهداء الى مهند||امجد المشهداني||ركن الشعر والخواطر||6||06-30-2010 05:13 PM|
|اجمل خمسة قصائد للمبدع جبار رشيد||امجد المشهداني||ركن الشعر والخواطر||7||06-10-2010 03:50 PM|
|اجمل ماكتب صديقي وحبيبي الشاعر جبار رشيد||امجد المشهداني||ركن الشعر والخواطر||6||05-10-2010 07:12 PM|
|الى كل عاشق في بلادي للمبدع جبار رشيد||امجد المشهداني||ركن الشعر والخواطر||6||05-08-2010 02:05 AM|